Suomessa on virinnyt

vilkas keskustelu huumepolitiikasta Yhdysvaltain esimerkin innoittamana.

Meppikollegani Mitro Repo on jo ehdottanut kannabismyynnin monopolisointia

valtiolle, jos kannabis Suomessa laillistetaan.

Ei pidä nostaa käsiä

pystyyn. Huumeriippuvaisten tilanne ja hoito pysyvät hallinnassa, jos

riippuvaiset ohjataan hoitoon mahdollisimman varhaisessa vaiheessa.

Yhdysvaltain

esimerkistä ei kannata innostua liikaa, sillä Suomen ja Yhdysvaltain tilanne on

aivan erilainen. Tutkimusten (EMCDDA 2011) mukaan 15-64 -vuotiaista Suomessa on

kokeillut kannabista edellisen vuoden aikana 4,6%; USA:ssa luku on

merkittävästi korkeampi, 24,1%. Suomessa ei myöskään ole käytetty miljardeja

huumeidenkäyttäjien vankilaan sulkemiseksi.

Painetta Suomessa

kannabiksen laillistamiseen ei missään nimessä ole. Laillistaminen johtaisi

todennäköisesti kannabiksen käytön merkittävään lisääntymiseen.

Kaarlo Simojen

tutkimusten mukaan (2013) pistohuumeiden käyttö aloitetaan Suomessa nuorempana

kuin muissa Euroopan maissa. Suomessa noin 40 % käyttäjistä on aloittanut

suonensisäisten huumeiden käytön alle 17-vuotiaina. Siksikin kannabiksen

sallimista pitää harkita hyvin tarkkaan.

Kannabiksen

laillistaminen johtaisi todennäköisesti surkeaan lopputulokseen, kun sen

yhdistää suomalaisen alkoholikulttuurin huonoihin puoliin.

Päihde- ja

mielenterveyspalveluihin kohdistuu koko ajan enemmän säästöjä, mikä rapauttaa

varsin hyvän hoitojärjestelmämme kovaa vauhtia. Hoito ei voi olla pelkkää

lääkkeiden jakelua.

Hoito ei ole

laadukasta, kun se on typistetty vain lääkitykseksi tai harvoihin työntekijän

tapaamisiin. Psykososiaalinen kuntoutus näyttää unohtuneen, mikä valitettavasti

tarkoittaa, ettei hoito tuota tuloksia.

Potilaita myös kuolee

hoidon aikana aiempaa enemmän, kun heidän tarvitsemaansa tukea ei ole tarjolla.

Asenteet tuntuvat koventuneen: huumeriippuvaisilta evätään aiempaa useammin

heille kuuluvia palveluita ja hoitoja.

Jos tätä

suuntausta ei pystytä muuttamaan, voi olla, että Yhdysvaltain tie on meidän. Sille

tielle en halua Suomen lähtevän.